runetrust/blame-folketinget-dk huggingface dataset:
Lars Barfoed (KF), 2010-03-04:
Jeg er helt enig i, at det volder både smerte og ubehag for dyrene, at man bruger kastration.
Det er jo også derfor, at vores målsætning klart er, og at handlingsplanen helt klart går ud på, at det skal forhindres, at man skal finde andre veje til at undgå ornelugten, og at vi i mellemperioden så skal forlange, at man anvender det stof, jeg omtalte, som er på vej til at blive godkendt, og som kan håndtere de postoperative smerter og det postoperative ubehag.
Christian H. Hansen (UFG), 2010-03-04:
Tak for det.
Det er jo sådan, at man kan diskutere meget frem og tilbage med hensyn til, om dyrene lider, eller de ikke lider.
Jeg tror personligt på, at de lider.
Men man kan også gå ind og tage fat i nogle af de fakta, der allerede er i lovgivningen.
Og i lovgivningen står det faktisk allerede i dag, at man ikke må foretage denne rutinemæssige kastration af svin.
Det står der højt og tydeligt.
Så er det mit spørgsmål til ministeren er: Hvad gør man for at kontrollere, at det ikke foregår?
Marlene Harpsøe (DF), 2010-03-04:
Det er jo også udmærket, at man så prøver at smertelindre, men nu er der jo altså en løsning, der er endnu bedre, der er et alternativ, der er endnu bedre, og det er at lokalbedøve grisen, så den bliver frataget det smertehelvede, som den ellers skulle gennemgå.
Jeg må indrømme, at jeg er rigtig, rigtig ærgerlig over, at regeringen har det her synspunkt på netop den her sag, for det er altså ikke bare få grise, det her går ud over, det er rigtig, rigtig mange – nærmere betegnet 13 millioner – det går ud over.
Lars Barfoed (KF), 2010-03-04:
Det er klart, at når vi fra regeringens side ikke synes, at det er holdbart i længden, at man fortsætter med kastration af pattegrise, og har en handlingsplan, der går ud på at afvikle den form for behandling mod ornelugt i kødet – den skal så være gennemføre i 2014 – ligger det jo i sagens natur, at kan det gennemføres før, synes jeg, at det ville være godt.
Viser det sig, at den er udviklet og klar og anvendelig på et tidligere tidspunkt, så vi kan iværksætte den form for behandling mod ornelugt på et tidligere tidspunkt, synes jeg da kun, at det er godt.
Jamen jeg synes da, at det middel, som jeg omtalte, der altså kan lindre smerterne og ubehaget efterfølgende, skal indføres så hurtigt som muligt.
Det pågældende middel er som sagt godkendt til behandling af postoperative smerter ved kastration af pattegrise, og nu venter vi så på Fødevarestyrelsens vurdering af, om det lever op til Dyreværnsrådets anbefalinger.
Derefter vil vi fra Justitsministeriets side tage initiativ til, at vi hurtigst muligt får indført krav om en sådan smertebehandling ved kastration af pattegrise.
Per Clausen (EL), 2010-03-04:
Sagen er for så vidt ikke så besværlig.
Det, som jeg godt kunne tænke mig at spørge justitsministeren om, er, om han synes, at det er tilfredsstillende, at det svar, som vi nu har på problemet, er efterbehandling af smerten.
Jeg kunne også godt tænke mig at høre, om justitsministeren er enig med mig i, at hvis vi havde mulighed for at fremrykke den udfasning af fysisk kastration, som sker af de her smågrise, ville det være rigtig godt.
På den baggrund vil jeg gerne spørge justitsministeren, om han ikke også i sine overvejelser og i sine undersøgelser vil inddrage det forslag, der er kommet om, at man kan gennemføre en såkaldt vaccine af grisen.
Det har givetvis også nogle uheldige virkninger, men det virker i hvert fald på mig mere tiltalende end den kastration, der nu sker, også selv om man starter med at bedøve grisene, for det er jo rigtigt, som justitsministeren siger, at det heller ikke er nogen behagelig proces.
Det synes jeg er rigtig positivt.
Nu skal man jo ikke tro på alt, hvad folk i medicinalindustrien siger, så derfor er det jo ikke sikkert, at deres beskrivelse af det her produkt holder vand hele vejen igennem.
Det andet, som jeg godt vil spørge justitsministeren om, er, om han ikke også kunne overveje at indsætte nogle delmål i handlingsplanen.
Det skulle nødig gå sådan, at vi om 4 år kan konstatere, at vi ikke rigtig er kommet nogen vegne og bliver nødt til at udsætte det til en anden god gang.
Lars Barfoed (KF), 2010-03-04:
Nu har jeg sådan set ikke givet tilsagn om at iværksætte en undersøgelse.
Men vi følger jo hele tiden med i udviklingen, så man kan sige, at det er en permanent undersøgelse, der foretages, indtil handlingsplanen er gennemført.
Vi er naturligvis fra Justitsministeriets side meget opmærksomme på, om handlingsplanen skrider frem i det fornødne tempo, og kan det gå endnu hurtigere end planlagt, er det kun godt.
Jeg må indrømme, at jeg ikke her er i stand til at svare på, hvornår Fødevarestyrelsen sidst har været ude at foretage en kontrol.
Det må jeg henvise til udvalgsbehandlingen, og så kan vi måske få afklaret det spørgsmål, men jeg kan ikke på stående fod give et svar på det.
Kristen Touborg (SF), 2010-03-04:
Nu har jeg jo ikke sagt, at vi fra den ene dag til den anden skal ophøre med at kastrere, men derimod spurgt til smertelindringen.
Ministeren har redegjort for, at der i øjeblikket f.eks. ikke findes bedøvelsesmidler til at lindre smerten, og det er jo rigtigt, men vil man ikke ret hurtigt kunne få sådanne bedøvelsesmidler godkendt?
Ville man ikke i overgangsperioden, hvis den skal vare så lang tid som det, ministeren lægger op til, kunne lindre smerten, og vil man ikke kunne få den overgangsperiode sat væsentligt ned?
Lars Barfoed (KF), 2010-03-04:
Det kan vi muligvis få udredt under udvalgsbehandlingen, men det er jo i hvert fald ikke sådan, at grise, når de bliver kastreret uden bedøvelse, ikke føler smerte og ubehag og stress ved det.
Det gør de jo, og det har jeg også redegjort for i min tale, og det er jo også derfor, regeringen går ind for, at vi helt får forhindret kastrationen og finder andre måder, hvorpå man kan bekæmpe den her ornelugt.
Line Barfod (EL), 2010-03-04:
Jeg synes, det er rigtig fint, som jeg har sagt det et par gange, at Straffelovrådet skal se på det her forslag.
Mere er det svært at ønske sig.
Det er også med vilje, at det er fremsat som et beslutningsforslag og ikke som et lovforslag, netop for at der er flere kloge hoveder, der kan se på, hvordan det præcis skal udformes.
Men det, jeg ikke helt forstår i det, ordføreren siger, er spørgsmålet om, hvorvidt vi kan gå ind og lave en strafskærpelsesbestemmelse i straffeloven, uden at vi har nogle, der er dømt i forvejen.
Når man tænker på, hvor mange gange den her regering er gået ind og har hævet straffene, oven i købet er gået ind og fastsat minimumsstraffe i straffeloven, fordi man siger, det er vigtigt at gøre det fuldstændig klart for folk, at de risikerer en hård straf, så forstår jeg ikke, hvorfor man ikke her mener, at man kan gå ind og fra lovgivers side sige, når der kommer et konkret forslag fra Straffelovrådet om, hvordan paragraffen skulle udformes, at man mener, det er en særligt skærpende omstændigheder, hvis den, der er offer, er offer for menneskehandel.
For så kan man sige, at det er lidt at sidestille med en gruppevoldtægt, men at det bare ikke er de samme mænd, der er med til at gøre det hele tiden.
Flemming Møller (V), 2010-03-04:
Dette beslutningsforslag kræver lokalbedøvelse ved kastration af grise.
Det lyder jo umiddelbart meget rimeligt, da enhver kan forstå, at kastration er smertefuld, ellers må man sige, at TV har gjort et godt stykke arbejde for at fremme forståelsen.
Det er derfor også rimeligt at prøve at begrænse denne smerte, men problemet er bare, at denne lokalbedøvelse ikke løser problemet.
Den virker simpelt hen ikke.
Det nytter ikke noget at lokalbedøve en testikel, når smerterne kommer fra sædstregen, som altså ikke er bedøvet, men hos nogle grise kan bedøvelsen brede sig til sædstrengen i løbet af et kvarter til en halv time, men det er slet ikke hos alle grise.
Der er derfor ingen saglige argumenter for, at forslaget vil bedre velfærden for danske grise.
Det er nemlig sådan, at en injektion i testiklerne er ganske smertefuld, så der sker faktisk det modsatte.
Man injicerer en stor volumen i en ganske lille testikel, og enhver kan tænke sig til, at det er ganske smertefuldt.
Hvis denne smertefulde injektion skal have nogen som helst positiv effekt for bare nogle af grisenes vedkommende, skal der altså gå fra et kvarter til en halv time, fra bedøvelsen injiceres, til kastrationen foretages.
Jeg kan i hvert fald ikke forestille mig, hvordan det ville kunne kontrolleres, at det bliver overholdt.
Man kan også stille spørgsmålet, om to gange manipulation af grisen i virkeligheden ikke er et nok så stort problem.
Når grisene første gang har erfaret, at håndteringen betyder smerte, vil den efterfølgende håndtering med sikkerhed være forbundet med frygt for smerter, og frygten for smerter er sådan set lige så væsentlig som smerten i sig selv.
Venstre har stor sympati for alle realistiske tiltag, der kan begrænse den smerte, som grisene bliver udsat for ved kastration.
Derfor bifalder vi også kravet om smertebehandling i forbindelse med kastration.
Denne behandling virker ikke fuldstændig bedøvende, men den er smertestillende, og den virker, og den virker også noget tid efter indgrebet.
Venstre kan ikke støtte dette forslag, da forslaget ikke gavner dyrevelfærden og sandsynligvis forringer den væsentligt.
Tom Behnke (KF), 2010-03-04:
Folketinget kan vedtage hvad som helst.
Vi kan lave en hvilken som helst lov, vi kan skrive lige, hvad der passer os i hvilken som helst lov, så selvfølgelig kan man godt gøre det.
Det, jeg bare opfordrer til, er, at hvis målet er at få begrænset antallet af handlede, at få begrænset antallet af prostituerede, der er prostitueret imod deres vilje, så er det et andet sted, man skal lægge fokus, så er det et andet sted, man skal sætte ind og bekæmpe for at nå det mål.
Med det her kunne man godt gøre det, men jeg synes, det er et svævende grundlag at skulle lave strafskærpende foranstaltninger på, da vi faktisk ikke ved, om det i forvejen er strafskærpende.
Det kunne jo faktisk godt være, at det, at offeret er handlet, af domstolen bliver betragtet som en strafskærpende omstændighed, men vi ved det ikke, for der har ikke været nogen sager endnu.
Så lad os dog ved fælles energi sørge for at lægge maksimalt pres på, så vi får en sådan sag.
Line Barfod (EL), 2010-03-04:
Jeg forstår simpelt hen ikke ordførerens argument om, at det ikke skulle være med til at mindske menneskehandelen, hvis vi får mindsket efterspørgslen.
Hvis der er færre kunder, der køber sex af handlede kvinder, fordi de bliver klar over, at det er voldtægt, hvis de gør det – og en del mænd ønsker i hvert fald efter min opfattelse ikke at deltage i en voldtægt, ønsker ikke at udøve voldtægt –
så vil det, at der er færre, der vil købe handlede kvinder, da også føre til, at efterspørgslen falder, og at der dermed kommer færre handlede kvinder hertil.
Tom Behnke (KF), 2010-03-04:
Beslutningsforslaget handler om at skærpe strafudmålingen, men fru Line Barfod prøver at give det indtryk, at de mennesker, der begår de her handlinger, som dybest set er forbrydelser, ikke er bevidste om det.
Hvordan skal de så blive bevidst om, at straffen er blevet skærpet?
Altså, under visse omstændigheder er det regulær voldtægt, og under alle omstændigheder vil det i hvert fald være medvirken til voldtægt, og medvirken giver lige så høj straf, som den, der rent faktisk udfører handlingen, får, og i dag er der allerede en ganske høj strafferamme for voldtægt eller medvirken til voldtægt.
Så i dag er det strafbart, og de, der er medvirkende til det her, risikerer mange år i fængsel.
Det er allerede stærkt strafbart, så hvis de personer, der begår de her handlinger, ikke er helt bevidste om det, så tror jeg såmænd heller ikke, at de er helt bevidste om, at vi så siger, at straffen i øvrigt skal være 10 eller 15 pct. højere i de her tilfælde.
Jeg tror simpelt hen ikke på, at det er det, der skal forhindre det.
Det, der skal forhindre, at kunderne går til de her prostituerede, er oplysningskampagner, oplysning, oplysning, oplysning, og så skal vi sætte maksimalt ind på at forhindre menneskehandel i det hele taget og opfordre myndighederne til, om de ikke godt kunne prøve på at rejse nogle af de her sager og se at få nogle af de her mennesker dømt – om ikke andet så for medvirken.
Irene Simonsen (V), 2010-03-04:
Og jeg og Venstre er slet ikke uenige i, at vi jo skal evaluere det her forslag og se, hvor vi kan gøre det endnu bedre.
Det er faktisk derfor, at regeringen har sat en deadline for, at der kan evalueres.
Hvordan forestiller fru Line Barfod sig at det her kan lade sig gøre uden Europol og Interpol?
Line Barfod (EL), 2010-03-04:
Nu har Interpol jo intet med EU at gøre, og jeg mener sagtens, at man kan have et rigtig godt politisamarbejde, uden at man behøver at have den konstruktion, der er i EU.
Vi kan sagtens tage en lang EU-debat her, men jeg tror ikke lige, at formanden tillader det i forhold til tiden.
Men jeg vil meget kort sige, at jeg mener, at EU på en række punkter er med til at øge uligheden og fattigdommen; EU er med til at gøre det langt sværere for mange lande i Afrika, bl.a. ved at opfiske alle deres fisk og andet, og er dermed med til at sende folk ud i den fattigdom, der er grobund for, at rigtig mange bliver ofre for menneskehandel.
Så for mig at se
ville en rigtig god indsats mod menneskehandel i den grad også føre til, at man fik et andet europæisk samarbejde end EU, som byggede på hensyn til mennesker i stedet for på hensyn til, at der er nogle firmaer, der skal kunne tjene penge.
Kristen Touborg (SF), 2010-03-04:
Jeg vil godt stille et lidt principielt spørgsmål til ministeren.
Så vidt jeg ved, findes der ikke andre husdyr, der må kastreres uden bedøvelse.
Uanset om vi snakker kvæg, eller vi snakker mindre dyr, er det sådan for samtlige dyregrupper – så vidt jeg ved – at alle skal være bedøvet.
Irene Simonsen (V), 2010-03-04:
Jeg vil gerne allerførst rose fru Line Barfod for hendes store fokus netop på det her område, for det synes jeg er vigtigt.
Når jeg så er færdig med rosen, kunne jeg godt tænke mig at spørge om et par ting.
Når fru Line Barfod siger, at i dag sætter vi dem bare i fængsel, vil jeg gerne have, at fru Line Barfod, som jo udmærket godt ved, hvilke initiativer der er taget, også præciserer, at det ingenlunde er tilfældet, at man bare sætter dem i fængsel, men at der rent faktisk med den pakke, regeringen indførte, er mulighed for, at de kan komme på krisekvindecenter, at de kan blive tilknyttet et asylcenter, og at de under de 100 dages refleksionstid får en god hjælp på forskellig vis.
Det kunne jeg godt tænke mig at høre fru Line Barfod også sige.
Bjarne Laustsen (S), 2010-03-04:
Jeg vil gerne kvittere for de debatter, vi har haft, hvor hr. Per Clausen og undertegnede ofte har været enige om, at det der med hensyn til kirurgisk kastration uden bedøvelse ikke nødvendigvis var det største dyrevelfærdsmæssige problem, der var i dansk svineproduktion.
Så vidt, så godt.
Vi har sagt, at vi ikke skal blive ved med at kastrere grise, uden at vi løser det her problem på en eller anden måde.
Spørgsmålet er, om vi kan finde løsningen til det.
Jeg står her med den roadmap, hvor vi kan kigge på hver eneste ting, som er foreslået her, og det er nogle ting, der skal prøves og afprøves både i forhold til, hvordan grisene får det, og også i forhold til markedet.
Det er også et spørgsmål om, om det er noget, der skal løses hos den enkelte landmand ude i stalden, eller om det er et problem, der skal løses på slagteriet.
For det er vigtigt, at vi får afprøvet de ting, og derfor handler det både om forskning herhjemme og også i forhold til det europæiske.
Hvis vi har et fælles marked, er det vigtigt, at vi finder fælles løsninger på de udfordringer, vi står over for.
Per Clausen (EL), 2010-03-04:
Nu er det jo rigtigt, at Socialdemokraterne sammen med Enhedslisten med god hjælp af andre partier faktisk har opnået nogle resultater, der har forbedret dyrevelfærden i svineproduktionen i Danmark.
Og det har været hårdt tiltrængt.
Det er det også på det her område.
Men jeg vil høre, om jeg skal forstå det, som hr. Bjarne Laustsen nu siger, sådan, at vi ikke kan udfase kastrationen af smågrise i dansk svineproduktion, før det bliver vedtaget på EU-plan, at det skal udfases.
Er det det synspunkt, Socialdemokraterne nu er endt med at indtage, eller er det sådan, at vi også på det her område godt kan gå foran i forhold til andre lande?
Bjarne Laustsen (S), 2010-03-04:
Vi har aldrig tøvet med at gå foran, men lige nøjagtig når det drejer sig om Tyskland, er der to særlige problemsæt, der gør sig gældende.
Det er, at de bruger underbetalt arbejdskraft, og dermed importerer de fra Danmark torvegrise og feder dem op i Tyskland.
De vil slet ikke have grise dernede, undtagen hvis halen er klippet af og de er kastreret.
Det er den ene problemstilling.
Den anden problemstilling er, når vi så har fået slagtet grisene, at hvis vi ikke kan garantere, at de er blevet kastreret, vil de slet ikke spise vores kød.
Derfor bliver vi selvfølgelig nødt til at kigge på, hvordan og hvorledes vi kan få det styret, sådan at vi er sikre på, at kød med ornelugt ikke kommer ud til forbrugerne.
Jeg er meget ked af – det udtryk må jeg ikke komme med her – at tyskerne af protektionistiske årsager lavede et forbud mod den løsning, vi faktisk havde i 1990'erne.
Marlene Harpsøe (DF), 2010-03-04:
Man kan jo langtfra sige tak til hr. Bjarne Laustsen.
Og jeg må indrømme, at jeg synes, det er så pinligt, at hr. Bjarne Laustsen som repræsentant for Socialdemokraterne står her på talerstolen og opfinder mærkelige ting om Dansk Folkeparti for at kunne finde argumenter for, hvorfor Socialdemokraterne lige selv har foretaget en kovending i den her sag.
For er det ikke rigtigt, at når det kommer til stykket, handler det her rent faktisk om, at man fra Socialdemokraternes side har måttet opfinde et eller andet argument for, hvorfor Socialdemokraterne ikke længere kan støtte lokalbedøvelse af svin?
For sandheden er jo, at Socialdemokraterne tidligere har været ude at sige: Vi vil kæmpe for lokalbedøvelse af svin forud for kastration, det er jo det, der er det rigtige.
Bjarne Laustsen (S), 2010-03-04:
Jeg havde heller ikke forventet, at repræsentanten for Dansk Folkeparti skulle rose undertegnede for noget som helst, og det har jeg heller ikke behov for.
Jeg kan sige: Nej, nej og atter nej.
Jeg har siddet til møde i Justitsministeriet sammen med fru Marlene Harpsøe og diskuteret den plan for afvikling af kirurgisk kastration, og jeg har overhovedet ikke hørt fru Marlene Harpsøe sige noget som helst om, at det ikke var tilstrækkeligt, eller at hun har sagt: Den fejer vi af bordet, vi vil have noget andet, vi vil have et lovforslag fremmet.
Derfor kan jeg bare sige, at vi har sagt, at vi ikke i længden vil blive ved med at se på, at vi skal kastrere grise på den måde, som vi kender det i dag.
Og derfor kan et af de elementer, der kan komme på tale, hvis ikke vi finder en anden løsning, og hvis der slet ikke findes andre løsninger, sagtens være kastration med bedøvelse.
Men vi synes bare, det er forkert at starte op med det, når vi vil en helt anden vej.
Marlene Harpsøe (DF), 2010-03-04:
Selvfølgelig skal vi nå dertil, hvor man slet ikke har behov for at kastrere de her grise, selvfølgelig skal vi det, men det, jeg også gerne vil sige til hr. Bjarne Laustsen, for jeg har jo fået nogle breve fra nogle dyreværnsorganisationer, jeg har fået breve fra Dyrenes Beskyttelse og DOSO, som repræsenterer en lang række dyreværnsorganisationer, er, at de alle sammen kommer med en appel til Socialdemokraterne.
De beder Socialdemokraterne om at lave om på den kovending, som de sådan set allerede har foretaget, den kolbøtte, som de allerede har foretaget.
De appellerer faktisk til hr. Bjarne Laustsen og Socialdemokraterne om at stemme for Dansk Folkepartis forslag om, at svin selvfølgelig skal lokalbedøves, inden de bliver skåret i med en skalpel.
Nu kan jeg så høre i dag, at selv dyrevennerne vil man ikke høre på i salen her i dag fra Socialdemokraternes side.
Hvad er det, der er sket, siden fru Julie Skovsby som dyrevelfærdsordfører sagde, at man ville kæmpe for lokalbedøvelse af svin forud for kastration, og så til i dag?
Per Clausen (EL), 2010-03-04:
Jeg tror nok, at alle, der har fulgt med i den her debat, har kunnet konstatere, at Socialdemokraterne har haft en fuldstændig klar linje hele vejen igennem.
Den har godt nok været forskellig, hver gang man har spurgt en ny, men det jo lige meget, for nu er den jo klar, eller er den?
Hr. Bjarne Laustsen siger, at man gerne vil have kastrationen udfaset, og så siger han også, at den først kan blive udfaset den dag, vi er fuldstændig sikre på, at det ikke påvirker efterspørgslen efter danske svin.
Det er jo det, han siger.
Så vil jeg godt spørge hr. Bjarne Laustsen, om det så også betyder, at han om 4 år er indstillet på at holde den samme tale om, at det må vi gøre på lang sigt, eller at han er indstillet på her og nu f.eks. at tage nogle af de initiativer, der jo i hvert fald kan fjerne lugten, nemlig den meget berømte vaccine, som jo er en af de metoder, der kan tages i anvendelse, og som jeg er helt med på, at vi skal undersøge grundigt og alt muligt.
Altså, jeg vil godt spørge hr. Bjarne Laustsen: Er hr. Bjarne Laustsen indstillet på at bruge de metoder, som er mulige?
Christian H. Hansen (UFG), 2010-03-04:
Tak for det.
Nu kunne jeg jo fristes til at sige, at den tidligere ordfører på området for Socialdemokratiet, fru Julie Skovsby, jo nok ikke er blevet kastreret væk, men det er i hvert fald ikke hende, der er ordfører på området længere.
Jeg vil egentlig hæfte mig mere ved det, hr. Bjarne Laustsen sagde, om, at vi skulle have en fælles europæisk løsning.
Nu har Socialdemokratiet jo mange interesser i EU og har mange gode venner nede i EU, sikkert også helt nede i Spanien, og jeg kunne egentlig godt tænke mig at vide, om det så betyder, at alle lande i EU skal være enige om, at vi holder op med at kastrere grise, før vi skal gøre det i Danmark.
Skulle det forstås på den måde?
Bjarne Laustsen (S), 2010-03-04:
Det er jo det, der er tilfældet.
Derfor drejer det sig om, at EU-systemet også siger til Tyskland: Nu skal vi finde en fælles løsning på det her.
Jeg skal gerne være med til at drive udviklingen, så vi ikke hverken skærer i haler eller kastrerer vores grise i Danmark uden bedøvelse.
Jeg skal nok sørge for, at alle de regler, der bliver vedtaget i EU, også bliver efterlevet i Danmark – ingen tvivl om det.
Christian H. Hansen (UFG), 2010-03-04:
Jamen tak for svaret.
Så kan jeg forstå, at ordføreren siger, at man vil være med til at finde en dansk løsning.
Så finder vi en dansk løsning, og efterfølgende skal vi så have de andre EU-lande med.
Vi har jo før haft situationer, hvor vi fra dansk side gerne har villet noget på dyrevelfærdsområdet, men også har sagt, at vi nu lige må vente og få resten af EU med.
Bjarne Laustsen (S), 2010-03-04:
Jeg håber, at også hr. Christian H. Hansen efter hans tilbagevenden til dansk politik bliver budt velkommen ovre hos den nye justitsminister, når vi skal følge op på den plan, hvor vi er blevet lovet drøftelser.
Der påhviler den danske regering et meget, meget stort ansvar for at sørge for, at både Kommissionen og alle andre arbejder for, at dansk svineproduktion ikke bliver trykket i forhold til regler, som ikke er fællesskabsretlige.
Det er en øvelse, vi skal have sammen.
Men det handler om, at vi også laver forskning her i Danmark, for hvis vi skal overbevise nogen, er vi nødt til at have en god og grundig dokumentation.
Det har vi altid haft, og det vil vi også have i den her sag.
Men det gør jo ikke noget, at vi også får de andre til det, for der er jo også andre lande, der producerer hangrise.